SKRIFTLIG FORESPØRGSEL E-1323/01

af Bart Staes (Verts/ALE) til Kommissionen

(3. maj 2001)

Om: Ændring af traktatens artikel 296, stk. 1, litra b

Belgien besluttede den 15. december 2000 ikke længe at knytte økonomisk kompensation til virksomheder i Flandern og Vallonien ved indkøb til de væbnede styrker. I meddelelsen fra ministerrådet om bestilling af natkikkerter hedder det: Rådet (dvs. den belgiske regering) bekræfter, at der ikke længere i forbindelse med fremtidige bestillinger skal gælde nogen bestemmelse om økonomisk kompensation. Hidtil har regeringen bestræbt sig på at få placeret flest mulige indkøb i millionstørrelsen i belgiske virksomheder. Denne kompensation har altid været præget af en atmosfære af protektionisme og sammenblanding af politiske og økonomiske interesser. To mønstereksempler herpå er indkøbet af F16-jagerne og af Agusta-helikopterne.

Den belgiske regerings afgørelse bør følges op på EU-niveau. Ved at gøre en ende på nationale økonomiske kompensationer kan indkøb af udstyr til de væbnede styrker i fremtiden finde sted på en gennemsigtig og markedsorienteret måde uden protektionisme og interessesammenblanding. Også målsætningerne for den europæiske udrykningsstyrke, som der blev indgået aftale om i Helsinki, forudsætter en ny kurs for militære indkøb.

Det hedder i EF-traktatens artikel 296, stk. 2: Rådet fastlægger med enstemmighed på forslag af Kommissionen ændringer til den liste, det har fastlagt den 15. april 1958, over de varer, hvorpå bestemmelserne i stk. 1, litra b), finder anvendelse.. I henhold til artikel 296, stk. 1, litra b, kan medlemsstaterne i forbindelse med indkøb af våben m.m. se bort fra de generelle konkurrencebestemmelser (EF-traktatens afsnit VI). Ved at ændre rækkevidden af artikel 296, stk. 1, litra b, kan indkøb af våben m.m. ske på markedsvilkår. Helt konkret skal Kommissionen foreslå Rådet, at alle militære varer slettes fra listen over de varer, som e omfattet af stk. 1, litra b, og som Rådet fastlagde den 15. april 1958.

Vil Kommissionen forelægge et forslag i medfør af EF-traktatens artikel 296, stk. 2, om at slette alle militære varer fra listen over de varer, som er omfattet af bestemmelserne i stk. 1, litra b, og som Rådet fastlagde den 15. april 1958? Hvorfor vil Kommissionen i benægtende fald ikke udarbejde et sådant forslag i betragtning af behovet herfor på baggrund af de ambitiøse målsætninger for den europæiske udrykningsstyrke, som der blev indgået aftale om i Helsinki?

Svar afgivet på Kommissionens vegne af Christopher Patten

(20. juni 2001)

Kommissionen hilser med tilfredshed de belgiske myndigheders beslutning om ikke længere at sammenknytte sine indkøb af militært materiel med ydelsen af økonomisk kompensation til virksomheder i Flandern og Vallonien, men den ønsker dog at minde det ærede medlem om, at indgåelse af offentlige indkøbskontrakter om militærudstyr ikke strider mod EU's markedsøkonomiske bestemmelser. I artikel 296, stk. 1, litra b), (tidl. artikel 223) i EF-traktaten hedder det udtrykkeligt, at en sådan fravigelse kun er mulig, hvis den anses for nødvendig til beskyttelse af medlemsstatens væsentlige sikkerhedsinteresser. Desuden rummer EF-traktatens artikel 298 (tidl. artikel 225) bestemmelse om, at Domstolen kan træffe afgørelse i en sag om eventuelt misbrug af denne bestemmelse. I artikel 296 hedder det i øvrigt, at denne afvigelse fra fællesskabsretten ikke må forringe konkurrencevilkårene for varer, som ikke er bestemt specielt til militære formål. Artiklen udelukker således ikke anvendelsen af fællesskabsbestemmelserne. Som enhver anden undtagelse skal den fortolkes meget stramt og begrundes ud fra beskyttelsen af sikkerhedsinteresserne for den medlemsstat, der påberåber sig den.

Spørgsmålet om køb af militært materiel er også snævert forbundet med udviklingen af den fælles udenrigs- og sikkerhedspolitik (FUSP) og forsvarspolitikken og er et politisk meget følsomt emne af ganske særlig beskaffenhed. Kommissionen og medlemsstaterne har i Gruppen vedrørende Europæisk Forsvarsmaterielpolitik (Polarm) udarbejdet et dokument, hvori man indkredser dette specifikke emne. Dette dokument, som Coreper godkendte i december 1996, indgår med sin fulde ordlyd i Kommissionens meddelelse fra december 1997 om gennemførelse af Unionens strategi vedrørende de forsvarsrelaterede industrier(1).

Derfor vil Kommissionen ikke - som foreslået af det ærede medlem - forelægge Rådet et forslag om at slette alle militære varer af listen og erstatte dem med de varer, som er omfattet af stk. 1, litra b), og som Rådet fastlagde den 15. april 1958. Listen fra 1958, som artikel 296, stk. 1, litra b), finder anvendelse på, er en liste over militærmateriel. At slette de militære varer af denne liste ville være det samme som at tømme listen for sit indhold og ville betyde, at militært materiel ikke længere er specifikke varer.

Det er Kommissionens holdning at fremme etableringen af specifikke instrumenter inden for forsvarsmaterielsektoren og dermed at skabe forudsætninger for gennemførelsen af et fælles marked for disse goder, hvorved anvendelsen af artikel 296 bliver unødvendig.

(1) KOM(97) 583 endelig udg.